Bəxtim (Aşıq Rüstəm Süleyman oğlu)
Özüm də heyran qalmışam, 
Görən gedir hara bəxtim.
Mən çəkəni Şümür çəkməz,
Yazılıbmış qara bəxtim.

Məəttələm bu gedişə,
Bu dərd-qəmə, bu təşvişə,
Nə düşmüşəm bitməz işə,
Qismət olmaz yara bəxtim.

Nələr keçirdi könlümdən,
Dağlar ağlar gileyimdən,
Əziz yar çıxıbdı əlimdən,
Düşdü tez azara bəxtim.

Rüstəməm, yardan yaralı,
İtirmişəm huş, ağılı,
Görən kim duyar bu halı?
Tapmaz heç də çarə bəxtim.

Gəraylılar